tartuNLP/wikipedia-smugri-20251201 huggingface dataset:
Ouro Guéladjo

Ouro Guéladjo tai Ouro Guélédjo (myös "Ouro Guéladio") on maalaiskunta ja sen keskuskylä Nigerin Tillabérin alueen Sayn departementissa. Se sijaitsee Sahelin vyöhykkeellä noin 40 kilometriä Saysta länteen. Kunnassa on 25 800 (vuonna 2010, arvio) ja keskuskylässä 1 700 asukasta (vuonna 2001, väestönlaskenta).
Ouro Guéladjon kunnan pinta-ala on 758 neliökilometriä. Se rajoittuu pohjoisessa Kollon departementin Bitinkodjin kuntaan, idässä Sayn departementin Sayn ja Tamoun kuntiin, etelässä Burkina Fasoon ja lännessä Torodin kuntaan. Kunta käsittää Nigeriin laskevan Gouroubijoen laakson. Se on yksi maan metsäisimmistä alueista. Eläinkunta on kärsinyt suuresti ihmisen toiminnasta.
Vuonna 2002 perustettuun kuntaan kuuluu 22 hallintokylää ja 36 pikkukylää. Muutaman hengen virkamieskuntaa ja vaaleilla valittua valtuustoa johtaa kunnanjohtaja. Hallintoon osallistuvat myös Ranskan siirtomaa-aikana perustetun kantonin perinteinen päällikkö sekä 23 kyläpäällikköä.
Asukkaista suurin osa on fulbeja. Lisäksi on gurmia, hausoja, djermoja ja tuaregeja.
Pääasiallinen elinkeino on maanviljely. Tärkeimmät viljelyskasvit ovat hirssi, durra, lehmänpapu ja maapähkinä. Lisäksi harjoitetaan puutarhaviljelyä ja kasvatetaan hedelmäpuita. Toiseksi tärkein elinkeino on laiduntamiseen perustuva karjanhoito. Kotieläimiä ovat naudat, lampaat ja vuohet. Etelän gurmat kasvattavat sikoja ja harjoittavat mehiläistenhoitoa. Tärkeä merkitys on myös metsävarojen hyödyntämisellä. Naiset tekevät perinteisiä käsitöitä. Osa väestöstä, varsinkin nuoriso, käy kausitöissä Niameyssa ja naapurimaissa.
Keskuskylään johtaa huonokuntoinen sivutie. Kunnassa on 26 alkeiskoulua, yksi madrasa, keskikoulu ja lukutaitokoulu. Terveyspalveluihin kuuluu kaksi terveyskeskusta ja 11 terveysasemaa. Vesihuolto käsittää perinteisiä ja sementillä vahvistettuja kaivoja sekä käsivoimin toimivia porakaivoja. Elintarvikehuollosta vastaavat viljapankit, valtion kaupat, varastot ja myllyt. Kunnassa on kolme toria, joilla myydään kerran viikossa lähinnä elintarvikkeita ja karjaa. Etelän toreilla käy myös burkinalaisia kauppiaita. Alue on lähes kokonaan matkapuhelinverkon ulottumattomissa.
Jan Mybrand

Jan Torsten Mybrand (s. 26. tammikuuta 1959 Kolsva, Ruotsi) on ruotsalainen näyttelijä.
Mybrand on näytellyt sekä teatterissa että elokuvissa. Hänen nykyinen työpaikkansa on Tukholman kaupunginteatteri. Hänen elokuvaroolejaan ovat olleet muun muassa Kaj elokuvassa Black Jack, lasten hyväksikäytöstä tuomitun miehen rooli Wallander-elokuvassa "Syyllisyys" sekä Rasmuksen isä Kalle Blomkvist -elokuvassa "Kalle Blomkvist ja Rasmus".
Cephalophus brookei

Cephalophus brookei on Länsi-Afrikassa elävä puikkijoiden alaheimoon kuuluva antilooppilaji. Se luokiteltiin aikaisemmin kierteissarvipuikkijan alalajiksi "Cephalophus ogilbyi brookei", mutta on sittemmin erotettu itsenäiseksi lajiksi.. 
"Cephalophus brookei" muistuttaa hyvin paljon kierteisssarvipuikkijaa, mutta poikkeaa tästä vaaleamman, haalean kullankeltaisen värinsä puolesta. Väritys on selän kohdalla punertavan kullanvärinen. Selässä kulkee 27-67 millimetriä leveä musta juova, joka on kuitenkin hartioiden edestä epämääräinen ja ohenee takamusta kohden. Pää ja siinä oleva töyhtö ovat punertavan kullanväriset. Vatsapuoli on vaaleankeltainen. Jalat ovat muun ruumiin väriset paitsi etujalkojen sisäosista, jossa on valkoista karvoitusta. Kaulan karvoitus on hyvin ohutta. Nuoret yksilöt ovat hyvin kirjavia.
"Cephalophus brookein" kallo ei ole myöskään otsan kohdalta yhtä paksu kuin kierteissarvipuikkijan. Silmien alapuolella olevat kuopat ovat pienet. Yläleuka on matala ja nenä suhteellisen pitkä.
"Cephalophus brookei" elää luonnonvaraisena Sierra Leonessa, Liberiassa sekä Norsunluurannikon ja Ghanan länsiosissa Voltajoen länsipuolella. Se suosii kosteita alankometsiä. "Cephalophus brookei" luokitellaan vaarantuneeksi lajiksi ja sen lukumäärä on edelleen laskussa bushmeat-metsästyksen ja elinympäristöjen häviämisen takia. Lajin kokonaiskanta arvioitiin vuonna 1999 noin 500 yksilön suuruiseksi. Sitä elää kohtalaisen yleisenä enää muutamilla alueilla kuten Sapon kansallispuistossa ja muutamalla muulla Itä-Liberian metsäalueella sekä Taïn kansallispuistossa Norsunluurannikolla. "Cephalophus brookei" kuuluu CITES-sopimuksen liitteeseen II.
Keita

Keita on kaupunki, kunta ja Keitan departementin hallinnollinen keskus Tahouan alueella Nigerissä. Se sijaitsee Sahelin vyöhykkeellä noin 75 kilometriä Tahouasta kaakkoon. Kunnassa on 56 000 (vuonna 2010, arvio) ja kaupunkialueella 8 600 asukasta (vuonna 2001, väestönlaskenta).
Keitan kunnan pinta-ala on 820 neliökilometriä. Se rajoittuu pohjoisessa Abalakin departementin Tabalakin, idässä Keitan departementin Ibohamanen, etelässä Garhangan ja lännessä Tamaskén kuntiin. Pinnanmuodostukseltaan alue on laaksojen halkomaa tasankoa. Tasangolla on pensas- ja heinäkasvillisuutta ja laaksoissa myös puustoa. Kasvillisuus ja eläimistö on kärsinyt suuresti ihmisen toiminnasta. Sadevesi kerääntyy muutamiin patoaltaisiin.
Kuntaan kuuluu 47 hallintokylää, yksi perinteinen kylä, yhdeksän pikkukylää sekä kolme kaupunginosaa, joiden nimet ovat Idewaran, Lissawan ja Moulela. Asukkaat ovat hausoja, tuaregeja ja fulbeja. Heistä valtaosa on muslimeja, mutta joukossa on myös animisteja.
Kaupungin kautta kulkee Tahouan ja Madaouan välinen maantie. Pääasiallinen elinkeino on sade- ja keinokasteluun perustuva maanviljely. Tärkeimmät viljelykasvit ovat hirssi, durra, lehmänpapu, maapähkinä, maissi, okra ja bataatti sekä kuivana aikana sipuli, tomaatti, peruna, kurpitsa, maniokki, vesimeloni ja salaatti. Jälkimmäisestä ryhmästä suurin osa menee myyntiin, mutta esimerkiksi hirssin tuotanto ei riitä edes perheiden omaan kulutukseen. Maanviljelyn ohella harjoitetaan lähinnä paimentolaisuuteen perustuvaa karjanhoitoa. Kotieläimiä ovat vuohet, lampaat, naudat, aasit sekä vähäisemmässä määrin kamelit, siipikarja ja hevoset. Naiset tekevät käsitöitä ja harjoittavat pienimuotoista kaupankäyntiä. Daniassa ja Galéssa on kipsi- ja kalkkiesiintymiä, joita hyödynnetään toistaiseksi vain käsivoimin. Vähintään yksi jäsen jokaisesta perheestä työskentelee muualla ansiotöissä. Matkailua alueelle ei ole lainkaan.
Kunnassa on 33 alkeiskoulua ja kolme madrasaa, yläkoulu ja keskikoulu. Vuonna 2006 alkeiskoulua kävi 65 % lapsista. Terveyspalveluihin kuuluu kaksi terveyskeskusta, synnytyslaitos, apteekki, piirisairaala ja seitsemän terveysasemaa. Palvelujen tasoa kuvaa se, että kunnassa ei ole yhtään lääkäriä. Vesihuolto käsittää kaupunkikeskuksen vesijohdon, neljä käsivoimin toimivaa pumppukaivoa ja 69 sementillä vahvistettua kyläkaivoa.
Supermarine Attacker

Supermarine Attacker on brittiläinen Supermarinen suunnittelema ja valmistama suihkuhävittäjä. Attackerin suunnittelu alkoi toisen maailmansodan aikana 1944 ja perustui ilmailuministeriön vaatimuksiin E.1/44. Koneen prototyypin ensilento oli 27. heinäkuuta 1946.
Konetyypin aktiiviura oli suhteellisen lyhykäinen. Se kesti vuodet 1951–1954. Brittien ohella konetyyppiä käytti Pakistanin ilmavoimat, jolla se oli käytössä maatukikohdista toimivana. Toimintamatka oli 950 kilometriä, nousukyky 1 936 m/min. ja lakikorkeus 13 715 m.
Attacker oli Ison-Britannian laivaston ilmavoimien ensimmäinen suihkumoottorinen hävittäjä. Lentotukialuskäyttöön suunniteltu suorasiipinen kone käytti Rolls-Royce Nene 3 -suihkumoottoria.
Kuikka – alkulintu

Kuikka – alkulintu on valokuvaaja, biologi, kirjailija ja luontomatkaaja Mauri Leivon kuva- ja tietoteos miljoonia vuosia vanhasta kuikasta. Teos on ensimmäinen yksinomaan kuikkaan keskittyvä teos. 
Leivo on viime vuosina tehnyt useita luontoaiheisia valokuvakirjoja. Kuikkakirjan taustalla on neljäkymmenen vuoden mittainen ura kuikan kuvaamisessa, mutta kirjassa hän kertoo myös autenttisiin päiväkirjamerkintöjen perusteella erityisesti yhdestä kuikkaperheestä, jonka elämää hän pääsi seuraamaan rakentamansa suojan avulla. Teoksen kuvia luonnehditaan taiteellisiksi ja graafisiksi.
Tuoreimpiin kuikkaa koskeviin tutkimuksiin perehtynyt Leivo antaa kuvien rinnalla runsaasti tietoa. Hän kertoo muun muassa, että Suomen kuikat eivät talvehdikaan Mustallamerellä ja Välimerellä, kuten usein on annettu ymmärtää, vaan luultavimmin Itämerellä. Tälle tiedolle hänellä on vahvat perusteet.
Kirjan hinnasta menee euro kuikan suojeluun. Varoilla rahoitetaan BirdLife Suomen satelliittiseurantahanketta, jolla selvitetääm, missä suomalaiset kuikat talvehtivat.
Cobie Smulders

Jacoba Francisca Maria Smulders (s. 3. huhtikuuta 1982 Vancouver) on kanadalainen näyttelijä, joka tunnetaan rooleistaan Robin Scherbatskyna komedia­sarjassa "Ensisilmäyksellä" ja Maria Hillinä Marvel Studiosin elo­kuvissa "The Avengers" (2012), ' (2014), ' (2015), ' (2018), ' (2019) ja "" (2019) sekä Disney+-sarjassa "Secret Invasion" (2022). Hän on vieraillut Hillin roolissa myös Marvel Televisionin televisio­sarjassa "S.H.I.E.L.D. Agentit". Hän on vuodesta 2017 näytellyt Lisa Turnerin roolia sarjassa "Friends From College."
Varhainen elämä.
Smulders syntyi Kanadan Vancouverissa hollantilaiselle isälle ja englantilaiselle äidille. Hänet nimettiin iso­tätinsä mukaan, jolta hän myös sai lempi­nimen ”Cobie”. Smuldersilla on neljä siskoa ja kolme veljeä.
Ura.
High schoolin jälkeen Smulders työskenteli pari vuotta mallina New Yorkissa, mutta ei pitänyt työstä ja palasi Vancouveriin ryhtyäkseen näyttelijäksi. Smulders sai roolin "Ensi­silmäyksellä"-sarjasta 22-vuotiaana ja näytteli roolia koko yhdeksän tuotanto­kauden mittaisen sarjan ajan.
Yksityiselämä.
Smulders ja yhdys­valtalainen näyttelijä Taran Killam menivät naimisiin vuonna 2012. Heillä on vuosina 2009 ja 2015 syntyneet tyttäret.
Smulders paljasti vuonna 2015, että hänellä oli diagnosoitu munasarjasyöpä vuonna 2007. Syöpä selätettiin kaksi vuotta myöhemmin useiden operaatioiden jälkeen.
Diplulmaris antarctica

Diplulmaris antarctica on meduusalaji, joka elää Etelämantereen ympärillä. Sen uimakellon halkaisija voi kasvaa 18-senttiseksi.
Metateesi (kielitiede)

Metateesi eli takaheitto on äänteenmuutos, jossa kaksi sanan äännettä tai tavua vaihtavat keskenään paikkaa. Esimerkiksi sanassa "viitake" ('viikate') kaksi viimeistä tavua ovat vaihtaneet keskenään paikkaa. Sanan "vene" alkuperäinen muoto on ollut *"veneh", josta runokielessä käytetään metateettistä muotoa "venhe".
Esimerkki:
Keita (departementti)

Keita on departementti Nigerin Tahouan alueella. Se sijaitsee Sahelin vyöhykkeellä. Departementin pinta-ala on 5 297 neliökilometriä. Asukkaita on 294 200 henkeä (vuonna 2010, arvio).
Keitan departementti rajoittuu idässä Maradin alueen Dakoron departementtiin, etelässä Tahouan alueen Bouzan ja Illélan, lännessä Tahouan ja pohjoisessa Abalakin departamentteihin. Hallinnollinen keskus on Keitan kaupunki. Lisäksi siihen kuuluu kolme maalaiskuntaa: Garhanga, Ibohamane ja Tamaské. 
Tärkeimmät elinkeinot maanviljely (hirssi ja durra) sekä laiduntamiseen ja paimentolaisuuteen perustuva karjanhoito. Monet käyvät ansiotöissä muilla alueilla.
Kuklen

Kuklen () on kaupunki Plovdivin alueella Etelä-Bulgariassa. Kuklenin kunnan asukasluku on 6 418 (vuonna 2011). Kunta sijaitsee 14 kilometriä alueen pääkaupungista Plovdivista.
Valtaosa Kuklenista on Rodopivuoristoa mutta kunnan pohjoisosa yltää Ylä-Traakian tasangolle, jonne myös kunnan keskusta on sijoittunut.
Puumaa mä metsästän

Puumaa mä metsästän on Stigin kolmas studioalbumi, joka julkaistiin 23. toukokuuta 2012. Sen julkaisee Warner Music Finland. Albumi nousi julkaisuviikollaan Suomen virallisen albumilistan 17. sijalle ja nousi neljännellä viikollaan iTunesin ladatuimpien levyjen listan 3. sijalle.
Taustaa.
Albumin ensimmäinen single "Laululeija" kuultiin syksyllä 2011, kun Stig kilpaili kappaleella Uuden Musiikin Kilpailussa. Stig ylsi kappaleella kilpailun finaaliin ja sijoittui lopulta kolmanneksi. Albumin kaksi muuta singleä "Ryyppy" ja Setä Tamun tekemä remix-versio kappaleesta julkaistiin 25. maaliskuuta 2012. Musiikillisesti albumi on akustisempi kuin aikaisemmat albumit. Albumi sisältää myös Stigin aikaisempia hittikappaleita uudelleensovitettuina. Albumin kappaleesta "Ryyppy" ja nimikkokappaleesta "Puumaa mä metsästän" on julkaistu musiikkivideot.
Tyttö sinä olet meritähti

"Tyttö sinä olet meritähti" on rap-yhtye Yön Poltteen 3. helmikuuta 2012 julkaistu single. Kappale ylsi parhaimmillaan Suomen virallisen singlelistan sijalle seitsemän ja on ollut myös Suomen Spotify-käyttäjien toiseksi kuunnelluin kotimainen kappale.
Muuta.
Kappaleen nimi on viittaus elokuvaan "Tyttö sinä olet tähti". Kappaleen tapahtumat sijoittuvat Gerbyyn venevalkamaan, Vaasaan. Kappaleen alussa kuullaan myös puhelimessa kauppaneuvos Rabbe Grönblomia, jolta Stig vuokraa veneen.
MM-rallikausi 1987

MM-rallikausi 1987 oli järjestyksessään rallin maailmanmestaruussarjan 15. kausi. Kausi sisälti samat osakilpailut kuin edelliskautena, ainoana muutoksena Olympus rallin siirto joulukuulta heinäkuulle. 
Vuosi 1987 muutti rallin maailmanmestaruussarjaa radikaalisti, kun tehokkaat ja suositut B-ryhmän autot vaihtuivat A-ryhmän autoiksi. A-ryhmän autoilla ajettiin vuoteen 1997 asti kuljettajien maailmanmestaruudesta ja valmistajien maailmanmestaruudesta. Pistelaskujärjestelmä uudistettiin ja samalla palattiin vanhaan sääntöön, joka jätti laskuista kaksi osakilpailua valmistajien maailmanmestaruussarjasta. Nuo kilpailut vuonna 1987 olivat Uuden-Seelannin ralli sekä Norsunluurannikon ralli.
Sääntömuutokset.
Vuoden 1986 Korsikan rallin tapahtumien jälkeen FISA:n rallikomitean tapaamisessa 14. toukokuuta 1986 tehtiin päätöksiä sääntömuutoksista. Muutoksilla kilpailujen pituutta lyhennettiin, nopeuksia laskettiin ja kuljettajille varattiin pidempiä lepotaukoja.
Onnettomuudet.
Jean-Michel Argenti sai surmansa Korsikan rallissa kun auto suistui tieltä ja putosi 50 metriä rotkoon.
Yhteenveto.
Martini Lancia omaksui parhaiten uusien autojen säädökset ja italialaisvalmistaja Lancia Delta HF 4WD autollaan hallitsikin sarjaa, kuskeinaan Juha Kankkunen, Markku Alén ja Miki Biasion. Lancia keräsi kolmestatoista osakilpailusta yhdeksän voittoa, mutta kuljettajien mestaruustaisto oli tiukkaa kolmen Lancia kuskin välillä (Kankkunen voitti ensimmäisenä maailmanmestarina toisen maailmanmestaruuden peräkkäisenä vuotena).
Audi Sport luotti edelliskauden kuljettajiinsa Hannu Mikkolaan sekä Walter Röhrliin, mutta he eivät onnistuneet samanlaiseen menestykseen kun Audin B-ryhmä aikakaudella. Audi sai kuitenkin valmistajien pisteitä muilta Audi kuljettajilta ja sijoittui lopulta valmistajien taulukossa sijalle kaksi.
The Philips Renault Elf taisteli kauden läpi Renault 11 Turbollaan, ja kauden paras tulos oli Jean Ragnottin toinen sija Portugalin rallissa.
Volkswagen Motorsport jatkoi edelliskausien hyvää menestystä A-ryhmässä Kenneth Erikssonin kanssa, joka voitti A-ryhmän kaudella 1986. Eriksson sijoittui kuljettajien taulukossa kolmen Lancian jälkeen neljänneksi, mutta toisen hyvän kuljettajan puutteen vuoksi se jäi valmistajien taulukossa Volkswagen Lancian, Audin ja Renaultin taakse.
Ford Motor Company palkkasi kuljettajikseen Ari Vatasen ja Stig Blomqvistin, mutta taistelut huonosti toimivan Sierra XR 4x4 kanssa lopetettiin heti kättelyssä. Ford kehitti loppukaudeksi Sierra RS Cosworthin, joka vastasi odotuksiin paljon paremmin, pistäen kampoihin jopa Lancialle viimeisissä kilpailuissa.
Tulokset.
Valmistajien maailmanmestaruus.
Uuden-Seelannin ja Norsunluurannikon kilpailuista ei annettu valmistajien pisteitä.
Simo Ojanen

Simo Juhani Ojanen (9. marraskuuta 1940 Urjala – 29. heinäkuuta 2021 Pori) oli suomalainen kirjailija ja käsikirjoittaja. Hän julkaisi lähes 30 teosta, joista suurin osa oli lasten- ja nuortenkirjallisuutta. Ojasen luomista hahmoista tunnetuin oli Sirkuspelle Hermanni. 
Elämä ja tuotanto.
Kansakoulun käytyään Ojanen opiskeli Työväen Akatemiassa. Tämän jälkeen hän työskenteli toimittajana "Hämeen Sanomissa" 1964–1967 ja "Satakunnan Kansassa" 1967–1972. Ojanen julkaisi ensimmäisen romaaninsa vuonna 1970 ja ryhtyi vapaaksi kirjailijaksi 1972. ​
Ojasen tuotanto käsittää lähes 30 kirjaa, joiden joukossa on aikuisten romaaneja sekä lasten- ja nuortenkirjallisuutta. Hän julkaisi myös kaksi scifi- ja fantasiakirjallisuudeksi luettavaa teosta. 2000-luvulla Ojanen vähensi proosan kirjoittamista ja jatkoi uraansa näytelmäkirjailijana. Hän kirjoitti yli kaksikymmentä näytelmää, joita ovat esittäneet lähinnä harrastajateatterit. Ojasen näytelmistä tunnetuin oli urjalalaisesta kuvataiteilijasta Lauri Saaresta kertova "Tulisielu", joka sai ensi-iltansa Tampereen Työväen Teatterissa vuonna 2004.
Ojasen luomista hahmoista tunnetuin oli Sirkuspelle Hermanni, josta kertovaa televisiosarjaa hän käsikirjoitti TV2:lle vuosina 1978–1988. Ojanen kehitti hahmon 1970-luvun alkupuolella, kun hänen tyttärilleen eivät kelvanneet kirjoista luetut sadut. Hieman myöhemmin Ojanen lähetti tarinoitaan Yleisradiolle, jossa niistä tehtiin Pikku Kakkosessa esitetyt sarjat.
Ojasen muita tunnettuja käsikirjoitustöitä olivat niin ikään Pikku Kakkosessa esitetyt animaatiosarjat Kolme ässää ja Joonas. Mikko Kunnaksen piirtämä Kolme ässää on myyty myös ulkomaille. Lisäksi Ojanen käsikirjoitti Rölli-televisiosarjan jaksoja.
Yksityiselämä.
Vuonna 2006 Ojanen liittyi ortodoksiseen kirkkoon, jonka parissa hän teki runsaasti vapaaehtoistyötä. Ojanen kuoli Porin kaupunginsairaalassa heinäkuussa 2021 kolme vuotta aikaisemmin todettuun syöpään. Ojanen on haudattu Porin vanhan hautausmaan uurnahauta-alueelle.
Ojasen tytär on kirjailija Soila Ojanen.
Tazin piiri

Tazin piiri () on kuntatason itsehallintoalue Jamalin Nenetsian autonomisen piirikunnan koillisosassa Pohjois-Venäjällä. Piirin pinta-ala on 137 410 km2 ja sen hallintokeskus on Tazovskin kaupunkimainen taajama.
Tazin piirin läpi virtaa Tazinlahteen laskeva Taz-joki; piiri muodostettiin aikoinaan tämän joen vesistöalueen mukaan. Tazin piiriin sijoittuvalla paikalla, myöhemmän Gaz-Salen kylän lähistöllä löydettiin 27. syyskuuta 1962 suuri maakaasukenttä. Tämä oli ensimmäinen koko arktisen alueen ja Jamalin-Nenetsian maakaasulöytö. Nykyäänkin piirin alueella on merkittävää petrokemian tuotantoa. Kaikkia alueen maakaasu- ja öljykenttiä ei kuitenkaan suurten etäisyyksien, tiettömien taipaleiden, ikiroudan ja ankarien arktisten olojen takia ole hyödynnetty.
Tazin kunnallispiiri rajoittuu lounaassa Nadymin ja Purin piireihin, lännessä Obinlahteen, pohjoisessa Karanmereen, idässä Krasnojarskin aluepiiriin ja etelässä Krasnoselkupin piiriin.
Väestö.
Tazin piirin keskustaajaman toimii Tazovskin kaupunkimainen taajama. Piirin yhteenlaskettu asukasluku oli 2010 väestönlaskennan mukaan 16 537 henkeä. Kyliä ovat muun muassa myös maalaiskuntiensa keskuksina toimivat Antipajuta, Gaz-Sale, Gyda ja Nahodka.
Liikenneyhteyksiä.
Tazin piirin keskustaajama Tazovski on nykyään maantieyhteyden piirissä, paikallisteitä on muuallakin piirissä. Rautatie ei ulotu Tazin piirin alueelle. Tazovkista tieyhteys johtaa Urengoin kaupunkityyppiseen taajamaan ja sieltä Pur-joen takana sijaitsevaan Korotšajevon taajamaan (lähin rautatieasema). Lähin yli 100 000 asukkaan kaupunki on näistä noin 80 kilometriä itään sijaitseva Novyi Urengoi, jossa on rautatieaseman ohella lentoasema. Tazovskissa sekä Gaz-Salen (Tibei-Salen), Antipajutan, Napalkovon ja Gydan kylissä on luokkaa 2-4 kuukautta kesäkaudella avoinna oleva piensatama. Enemmistö piirin alueesta on taigaa tai subarktista tai arktista tundraa ilman valmiita, ympärivuotsia tieyhteyksiä.
Novatek-kaasuyhtiö on rakentanut osana Jamal-LNG-hankkeen toista vaihetta Utrennin sataman ja LNG:n tuotantotaajaman Obinlahden itärannalle, noin 171 kilometriä Gydan kylästä länteen. Utrennin itäpuolelle on rakennettu Utrennin lentoasema, josta lennetään syöttöliikennevuoroja Obinlahden länsipuolella sijaitsevalle Sabettan lentoasemalle.
Johannes Holopainen

Johannes Oskari Holopainen (s. 24. maaliskuuta 1988 Helsinki) on suomalainen näyttelijä. Hän opiskeli Teatterikorkeakoulussa näyttelijäntyön koulutusohjelmassa vuosina 2008–2013 ja valmistui teatteritaiteen maisteriksi. Hän teki ensimmäisen elokuvaroolinsa Saara Saarelan elokuvassa "Väärät juuret" (2009). Hän näytteli Kariluotoa Aku Louhimiehen elokuvassa "Tuntematon sotilas" (2017). Holopainen näytteli pääosan Juuso Laation ja Jukka Vidgrenin esikoiselokuvassa "Hevi reissu", joka sai ensi-iltansa keväällä 2018.
Holopainen on esiintynyt television draamasarjoissa "Sydänjää" (2006–2008), Yleisradion rikossarjassa "Tellus" (ohjaus JP Siili), jossa hän esitti ekoterroristiryhmän johtohahmoa Rike Linnaa, sekä Elisa Viihteen rikossarjassa "Kaikki synnit" (ohjaus Mika Ronkainen). Holopainen esiintyi Yleisradion tuottamassa "Jääkärit"-dokumenttielokuvassa, joka esitettiin Suomen itsenäisyyspäivänä 2015.
Johannes Holopainen oli KOM-teatterin vakituinen näyttelijä (2016–2017). Hän esitti Pasia Veikko Nuutisen kirjoittamassa ja Lauri Maijalan ohjaamassa menestysnäytelmässä "Pasi was here" (2016). Opintojensa aikana Holopainen näytteli Moritzin roolin Pirkko Saision ja Jussi Tuurnan menestysteoksessa "HOMO!" Suomen Kansallisteatterissa (2011–2012). Sittemmin Holopainen on vieraillut vakituisesti Kansallisteatterissa. Holopaisen esittämä "Sotilaspoika"-monologiesitys (ohjaus Essi Räisänen) voitti pääpalkinnon Pärnun kansainvälisillä Monomaffia-teatterifestivaaleilla elokuussa 2016.
Holopainen on vuonna 2014 perustetun kesäisin laivalla Saimaan rantojen kyliä kiertävän Saimaan teatterin perustajajäsen.
Holopainen oli ehdolla Suomen Näyttelijäliiton ja Krogerus-yhtiön Vuoden nuori näyttelijä -palkinnon saajaksi vuonna 2015.
Holopainen voitti tanssinopettajansa Katri Riihilahden kanssa "Tanssii tähtien kanssa" -ohjelman vuonna 2025.
Urheilutoimittajana tunnettu Juha Matti Holopainen on hänen isänsä.
Leo Laba Ladjar

Leo Laba Ladjar (s. 4. marraskuuta 1943) on indonesialainen roomalaiskatolinen piispa. Hänet vihittiin fransiskaanien papiksi 29. kesäkuuta 1975 ja nimitettiin Jayapuran hiippakunnan vihkipiispaksi sekä Bencennan titulaaripiispaksi 6. joulukuuta 1993. Piispaksi vihkiminen seurasi 10. huhtikuuta 1994. Pääkonsekraattorina toimi Herman Ferdinandus Maria Münninghoff, jota avustivat Jacobus Duivenvoorde, Alphonsus Augustus Sowada ja Francis Xavier Sudartanta Hadisumarta.
Ladjar sai 29. elokuuta 1997 nimityksen Jayapuran piispaksi.
Sellaisena kuin sinä minut halusit

Sellaisena kuin sinä minut halusit () on Teuvo Tulion ohjaama elokuva vuodelta 1944.
Elokuvan juonena on naisen elämä, sen käänteet ja lopulta luisuminen prostituutioon. Viaton saaristolaistyttö Maija Kantola (Marie-Louise Fock) rakastaa merimies Aarnea (Ture Ara), joka vanhan sukujen välisen vihan vuoksi ja isänsä painostamana hylkää tytön. Jätetty nuori nainen lähtee kaupunkiin ja saa paikan tohtorinna Holmbergin (Annie Sundman) palvelijattarena. Perheen lääkäriksi opiskeleva poika Erkki (Kunto Karapää) rakastuu Maijaan, mutta tohtorinna ei hyväksy tätä miniäkseen ja tarjoaa Maijalle rahaa irtisanoessaan raskaana sisäkkönsä. Maija kieltäytyy rahoista raivostuneena.
Maija jää työttömäksi ja synnyttää lapsensa laitakaupungilla. Saadakseen tyttärelleen ruokaa ja katon päänsä päälle hän myöntyy ravintolan johtaja Aurosen rakastajattareksi. Miehen kyllästyttyä Maija joutuu työskentelemään ilotyttönä tämän merimieskapakassa, jonne myös Aarne poikkeaa. "Täällä minä olen, sellaisena kuin sinä minut halusit", Maija sanoo ja soimaa Aarnea pelkuruudesta ja petetyistä lupauksista. Mies nimittää häntä huoraksi.
Maija saa lohduttajakseen ja uudeksi ylläpitäjäkseen liikemies Henrik Karon, vanhahkon herrasmiehen, jopa lupaa hienosta asunnostaan kodin myös Kaarinalle, Maijan tyttärelle. Juuri kun Henrik on pyytänyt Maijan mukaansa ulkomaille, poliisit saapuvat ja pidättävät Henrikin vakoilijana.
Auronen ottaa Maijan takaisin "Kultaiseen ankkuriin", jonne katuvainen Aarne jälleen ilmestyy. Hän tunnustaa yhä rakastavansa Maijaa ja haluavansa tämän vaimokseen huolimatta kaikesta tapahtuneesta. Kun sovinto on sormusta vaille valmis, kapakassa istuva Kalle (joka oli ahdistellut Maijaa jo sisäkkönä) ryhtyy tekemään Maijalle ehdotuksiaan ja tarjoaa rahaa: Aarne raivostuu ja puukottaa miehen kuoliaaksi. Poliisit vievät Aarnen ja johtaja Auronen osoittaa lohduttomalle Maijalle ovea.
Maija harjoittaa ilotytön ammattia kadulla, matkustajakodeissa ja ravintoloissa. Eräänä iltana Kaarina näkee sattumalta äitinsä ravintolassa juopuneen miehen sylissä, syöksyy järkyttyneenä ulos ja jää auton alle. Sairaalassa hoitavaksi lääkäriksi sattuu Erkki, jolle Maija kertoo Kaarinan olevan heidän tyttärensä. Erkki haluaa sovittaa tekonsa ja ottaa molemmat hoiviinsa. Maija jättää Kaarinan Erkin holhoukseen ja palaa kadulle.
Tulio teki elokuvasta samanaikaisesti myös ruotsinkielisen version, jossa hän käytti osittain eri näyttelijöitä. Sitä esitettiin ruotsinkielisenä suurimmista kaupungeista ainoastaan Vaasassa.
Tulio löysi melodraamatyylinsä tässä ensimmäisessä sotien jälkeisessä elokuvassaan. Kärjistetystä sisällöstä huolimatta elokuvan ”kouraiseva kipeys ja kuvailmaisun komeus ovat kestäneet aikaa”.
Elokuvan mainosfilmissä käytettiin määreitä: "Kertomus erään naisen lankeemuksesta suurkaupungin pyörteissä", "nuoruutta", "romantiikkaa", "idylliä", "rakkautta", "kevytmielisyyttä", "mustasukkaisuutta", "rikos" ja "turmeltuneisuutta".
Luis Madrid Merlano

Luis Madrid Merlano (s. 27. lokakuuta 1946 Cartagena) on kolumbialainen roomalaiskatolinen arkkipiispa. Hänet vihittiin papiksi Istminan apostoliseen vikariaattiin 29. kesäkuuta 1971 ja nimitettiin Tibún prelaatiksi 21. toukokuuta 1988. Piispaksi vihkiminen seurasi 3. heinäkuuta. Pääkonsekraattorina toimi Angelo Acerbi, jota avustivat Gustavo Posada Peláez ja Carlos José Ruiseco Vieira. 
Madrid Merlano sai 19. huhtikuuta 1995 nimityksen Cartagon hiippakunnan johtoon. Hänet nimitettiin 30. maaliskuuta 2010 Nueva Pamplonan arkkipiispaksi, jonka virkaan hänet asetettiin 22. toukokuuta.
Luis Augusto Castro Quiroga

Luis Augusto Castro Quiroga (8. huhtikuuta 1942 Bogotá – 2. elokuuta 2022) oli kolumbialainen roomalaiskatolinen arkkipiispa. Hänet vihittiin Consolata-lähetyssaarnaajien papiksi 24. joulukuuta 1967 ja nimitettiin San Vicente-Puerto Leguízamon apostoliseksi vikaariksi sekä Aquae Flaviaen titulaaripiispaksi 17. lokakuuta 1986. Piispaksi vihkiminen seurasi 29. marraskuuta. Pääkonsekraattorina toimi Angelo Acerbi, jota avustivat Mario Revollo Bravo ja José Luis Serna Alzate.
Castro Quiroga sai 2. helmikuuta 1998 nimityksen Tunjan arkkipiispaksi.
Scary Monsters and Nice Sprites

Scary Monsters and Nice Sprites on yhdysvaltalaisen elektronista musiikkia tekevän Skrillexin toinen EP, joka julkaistiin 22. lokakuuta 2010. "Scary Monsters and Nice Sprites" palkittiin parhaana Dance/Electronica-levytyksenä Grammy Awardsissa vuonna 2012.
Spiritualized

Spiritualized on englantilainen space rock -yhtye, joka perustettiin vuonna 1990 Rugbyssa, Warwickshiressä. Yhtyeen perustaja ja keulahahmo on Jason Pierce (alias J. Spaceman). Muut yhtyeen jäsenet ovat: Thomas Wayne, Tom Edwards, Doggen, John Coxon, Kevin 'Kevlar' Bales.
Rafael Arcadio Bernal Supelano

Rafael Arcadio Bernal Supelano (28. marraskuuta 1934 Zipaquirá – 11. tammikuuta 2019) oli kolumbialainen roomalaiskatolinen piispa. Hänestä tuli redemptoristi 22. elokuuta 1952, ja hän sai pappisvihkimyksensä 11. tammikuuta 1959. Hänet nimitettiin Sibundoyn apostoliseksi vikaariksi ja Amudarsan titulaaripiispaksi 27. helmikuuta 1978. Piispaksi vihkiminen seurasi 15. huhtikuuta. Pääkonsekraattorina toimi Eduardo Martínez Somalo, jota avustivat Ramón Mantilla Duarte ja Arturo Salazar Mejia. 
Bernal Supelano sai 29. maaliskuuta 1990 nimityksen Araucan ja 10. tammikuuta 2003 Líbano-Hondan piispaksi. Hänet asetettiin jälkimmäiseen virkaan 25. maaliskuuta 2003, ja hän toimi siinä, kunnes erosi tehtävistään 28. helmikuuta 2004.
Fabio de Jesús Morales Grisales

Fabio de Jesús Morales Grisales (27. heinäkuuta 1934 – 10. helmikuuta 2025) oli kolumbialainen roomalaiskatolinen piispa. Hänet vihittiin redemptoristien papiksi 4. lokakuuta 1959 ja nimitettiin Sibundoyn apostoliseksi vikaariksi sekä Buduan titulaaripiispaksi 15. huhtikuuta 1991. Piispaksi vihkiminen seurasi 15. kesäkuuta. Pääkonsekraattorina toimi Paolo Romeo, jota avustivat Ramón Mantilla Duarte ja Rafael Arcadio Bernal Supelano.
Morales Grisales sai 29. lokakuuta 1999 nimityksen Mocoa-Sibundoyn piispaksi, jona hän toimi, kunnes erosi tehtävistään 18. lokakuuta 2003.
Luis Alberto Parra Mora

Luis Alberto Parra Mora (22. maaliskuuta 1944 Tenza – 8. elokuuta 2023 Bogotá) oli kolumbialainen roomalaiskatolinen piispa. Hänet vihittiin papiksi Bogotán arkkihiippakuntaan 9. lokakuuta 1971 ja nimitettiin Mocoa-Sibundoyn hiippakunnan johtoon 18. lokakuuta 2003. Hänet asetettiin virkaansa 16. tammikuuta 2004. Piispaksi konsekroinnin suoritti 11. joulukuuta 2003 Beniamino Stella, jota avustivat Misael Vacca Ramirez ja Olavio López Duque.
Babiana

Babiana ("Babiana stricta") on kurjenmiekkakasveihin (heimo "Iridaceae") kuuluva laji, jota viljellään huonekasvina. Se on kotoisin Kapmaasta Etelä-Afrikasta.
Tuntomerkit.
Babianan lehdet ovat yksisirkkaisille kasveille ominaisesti silposuonisia. Kasvilla on mukulamainen maavarsi. Korkeutta babiana kasvaa 12–15 cm ilman kukintovanaa.
Viljelyssä on monenlaisia lajikkeita, joiden kukat vaihtelevat väriltään. Tavallisesti ne ovat sinisiä tai vaaleanpunaisia valkoisin kirjavoinnein. Keväisin kukin kukintovana tuotta kuusi tai useampia miellyttävästi sitruunalta tuoksuvia kukkia käsittävän kukinnon. Hedelmä on pyöreä kota. Siemenet ovat mustia ja kovakuorisia.
Pieni talo preerialla (kirja)

Pieni talo preerialla ("Little House on the Prairie") on Laura Ingalls Wilderin kirjoittama kirja, joka julkaistiin vuonna 1935. Se kuuluu sarjaan "Pieni talo", jonka ensimmäinen kirja on "Pieni talo suuressa metsässä".
Kirja kertoo sen kirjoittajan lapsuuden perheen elämästä Independencessä Kansasin osavaltiossa vuosina 1873–1874 Lauran ollessa 5–7-vuotias. Kirjassa perhe saapuu preerialle uudisraivaajaksi, rakentaa talon, metsästää ja aloittaa maanviljelyn.
Bruno Tommasi

Bruno Tommasi (14. tammikuuta 1930 Montignoso – 17. syyskuuta 2015) oli italialainen roomalaiskatolinen arkkipiispa. Hänet vihittiin papiksi 6. heinäkuuta 1958 ja nimitettiin Pontremolin hiippakunnan piispaksi sekä Apuanian (sittemmin Massa Carrara-Pontremoli) koadjuuttoripiispaksi 10. kesäkuuta 1983. Piispaksi vihkiminen seurasi 12. heinäkuuta. Pääkonsekraattorina toimi Paolo Bertoli, jota avustivat Giuseppe Fenocchio ja Giuliano Agresti. 
Tommasi sai 23. helmikuuta 1988 nimityksen Massa Carrara-Pontremolin piispaksi ja 20. maaliskuuta 1991 Luccan arkkipiispaksi, jona hän toimi, kunnes jäi eläkkeelle 22. tammikuuta 2005.
Filingué (departementti)

Filingué on departementti Nigerin Tillabérin alueella. Sen pinta-ala on 26 217 neliökilometriä. Asukkaita on 537 700 henkeä (vuonna 2010, arvio).
Filinguén departementti rajoittuu koillisessa Tahouan alueen Tchintabaraden ja Tahouan departementteihin, kaakossa Dosson alueen Dogondoutchin sekä etelässä Logan ja Boboyen departementteihin, lounaassa Tillabérin alueen Kollon ja lännessä Ouallamin departementteihin sekä pohjoisessa Maliin.
Departementin hallinnollinen keskus on Filinguén kaupunki. Lisäksi siihen kuuluu kuusi maalaiskuntaa: Abala, Imanan, Kourefeye Centre, Sanam, Tagazar ja Tondikandia. Tärkeimmät elinkeinot ovat maanviljely sekä laiduntamiseen ja paimentolaisuuteen perustuva karjanhoito. Monet käyvät ansiotöissä alueen ulkopuolella.
Basto

Basto (oikea nimeltään Jef Martens, s. 8. tammikuuta 1975 Hoogstraten, Belgia) on belgialainen house/electro tuottaja ja DJ.
Umberto De Morpurgo

Umberto Luigi De Morpurgo (12. tammikuuta 1896 Trieste, Itävalta-Unkari – 26. helmikuuta 1961 Geneve, Sveitsi) oli italialainen tennispelaaja.
De Morpurgo edusti maataan Davis Cupissa vuoteen 1933 asti, toimien joukkueen kapteenina vuosina 1922–1931. Wimbledonissa hän pääsi puolivälieriin vuonna 1928 ja Ranskan mestaruusturnauksessa välieriin 1930.
Pariisin olympialaisissa 1924 De Morpurgo saavutti pronssia kaksinpelissä, voitettuaan pronssiottelussa Jean Borotran.
Matka (albumi)

Matka on Paula Koivuniemen järjestyksessään 23. studioalbumi. Se julkaistiin 9. toukokuuta 2012 levymerkillä Warner Music Finland. Levyltä julkaistiin etukäteen discopoljentoinen kappale ”Queen”. Albumin kaikki kappaleet on säveltänyt ja sovittanut Mika Toivanen.
Paperibambu

Paperibambu ("Bambusa vulgaris") on bambuihin lukeutuva heinäkasvi, jota voidaan pitää huonekasvina.
Ulkonäkö ja koko.
Paperibambu muodostaa melko harvavartisia kasvustoja ja on piikitön. Sen korret ovat sitruunankeltaisia ja vihreäraitaisia. Lehdet ovat tummanvihreitä. Varret eivät ole suoria eivätkä helposti halkaistavissa; ne ovat taipumattomia, paksuseinäisiä ja vahvoja. Korren pituus on täysikasvuisena 10–20 metriä ja paksuus 4–10 senttimetriä. Nivelet ovat hieman turvonneet. Nivelvälit ovat 20–45 senttimetrin mittaisia. Nivelissä on useita haaroja. Korren lehdet ovat karisevia ja tiheäkarvaisia. Lehtilapa on kapean keihäsmäinen.
Kukinta on harvinaista, eikä kasvi tuota siemeniä. Hedelmät ovat harvinaisia, mikä johtuu siitepölyn huonosta elinkyvystä. Koko kasvusto kukkii useiden vuosikymmenten väliajoin, ja kussakin korressa on runsaasti kukkia. Kasvullinen lisääminen tapahtuu jakamalla kasvustoja, juurakon avulla, varsi- ja haarapistokkaista ja taivukkaista. Helpoin ja käytetyin kasvatusmenetelmä on pistokaslisäys.
Levinneisyys.
Paperibambun alkuperä on tuntematon. Sen arvellaan olevan peräisin trooppisesta Aasiasta, Etelä-Kiinasta tai Madagaskarilta. Kaikkialla tropiikissa ja subtropiikissa paperibambu on bambulajeista viljellyin. Laji tunnetaan enimmäkseen viljeltynä, mutta viljelykarkulaisena ja villiytyneenä se on levinnyt kaikkialle tropiikkiin ja subtropiikkiin. Se on ensimmäinen Eurooppaan tuotu bambulaji ja 1700-luvulle mennessä siitä oli jo tullut suosittu kasvihuonekasvi.
Dannet

Dannet on maalaiskunta ja sen keskuspaikka Agadezin alueen Arlitin departementissa Nigerissa. Se sijaitsee Aïrvuoriston länsipuolella noin 50 kilometriä Arlitista etelään. Kunnassa on 9 700 asukasta (vuonna 2010, arvio).
Kunta käsittää neljä hallintokylää, kaksi leiriä ja 18 vedenottopaikkaa. Asukkaat ovat tuaregeja. Paikallisia elinkeinoja ovat keinokasteluun perustuva puutarhaviljely ja paimentolaisten harjoittama karjanhoito. Osa alueesta on täysin asumatonta autiomaata.
Kanankaalit

Kanankaalit ("Barbarea") on ristikukkaiskasveihin (heimo "Brassicaceae") kuuluva kasvisuku, jonka lajeja voidaan käyttää ravintokasveina. Sukuun kuuluu noin 22 lajia.
Tietokilpailun Pohjoismaiden-mestaruuskilpailut

Tietokilpailun Pohjoismaiden-mestaruuskilpailut (Nordic Quizzing Championships) on Pohjoismaille ja Baltian maille tarkoitettu, alun perin kahden ja sittemmin kolmen vuoden välein järjestettävä tietokilpailutapahtuma. Tapahtumaan kuuluvat henkilökohtainen kilpailu, parikilpailu ja joukkuekilpailu. Kilpailua ovat isännöineet Tallinna vuosina 2008 ja 2018, Turku vuonna 2010, Kööpenhamina vuonna 2012 sekä Oslo vuonna 2015. Kilpailujen kysymykset laaditaan osallistuvien maiden yhteistyönä.
Suomalainen Tero Kalliolevo voitti kaikki kolme jaossa ollutta mestaruutta sekä vuonna 2008 että vuonna 2010. Vuonna 2012 hän voitti jälleen henkilökohtaisen sekä parien mestaruuden mutta joukkuekilpailun voitto meni Norjaan. Vuonna 2015 Kalliolevo voitti Jussi Suvannon kanssa parikilpailun mestaruuden ja saavutti muissa kilpailumuodoissa pronssia. Norjalainen Thomas Kolåsæter voitti kotimaassaan henkilökohtaisen kilpailun ja kuului myös joukkuekilpailun voittaneeseen Norjan maajoukkueeseen. Vuonna 2018 kaikki mestaruudet jäivät Viroon ja Igor Habal voitti kolme kultamitalia.
Loistobarkeria

Loistobarkeria eli pantterikämmekkä ("Barkeria spectabilis", syn. "Epidendrum spectabile", "E. lindleyanum") on kämmekkäkasveihin (heimo "Orchidaceae") kuuluva laji, jota pidetään huonekasvina. Loistobarkeria esiintyy luonnonvaraisena Keski-Amerikassa: Meksikon Chiapasissa, El Salvadorissa, Guatemalassa, Hondurasissa ja Nicaraguassa.
Malabarinpinaattio

Malabarinpinaattio eli malabarinpinaatti ("Basella alba") on basellakasvien (Basellaceae) heimoon kuuluva köynnöstävä ruohokasvi, jota käytetään huone- ja ravintokasvina.
Kesäsuolukka

Kesäsuolukka eli kesäsypressi ("Bassia scoparia", syn. "Kochia scoparia") on revonhäntäkasvien heimoon (Amaranthaceae) kuuluva kasvilaji. Sen aiempi suomenkielinen nimi on harhaanjohtava: kasvi ei ole juuri mitään sukua havupuihin kuuluville sypresseille, enempää kuin koppisiemeniset kasvit paljassiemenisille.
Ulkonäkö.
Kesäsuolukka on yksivuotinen pystykasvuinen yleensä runsaasti haarova ruoho. Sen lehdet ovat suikeita ja kasvavat varressa kierteisesti. Latvakukinnot ovat tiheän tähkämäisiä ja koostuvat huomaamattoman pienistä kukista. Kukissa on viisi kehälehteä, esilehdet puuttuvat, kukintojen tukilehdet ovat varsilehtiä muistuttavia. Kesäsuolukan alalajeja ovat rikkakesäsuolukka (subsp. "densiflora") ja tarhakesäsuolukka (subsp. "scoparia"). Rikkakesäsuolukka kasvaa 30–100 senttimetriä korkeaksi. Lajin koristemuodot voivat olla hyvin tiheähaaraiseksi säännöllisenmuotoiseksi pensaaksi kasvavia kasveja, joiden koristeellisuus perustuu runsaaseen lehtimassaan. Lehtien väri vaihtelee kirkkaanvihreästä punaiseen.
Lajikkeita.
Kesäsuolukkaa viljellään yksivuotisena koristekasvina. Sen viljelylajikkeita ovat:
Bauhiniat

Bauhiniat eli perhospuut ("Bauhinia") on hernekasvien ("Fabaceae") heimon alaheimoon "Caesalpinioideae" kuuluva puuvartiskasvien suku. Suvussa on noin 195 lajia, joita esiintyy Amerikan, Afrikan, Aasian ja Australian lämpimillä alueilla.
Lajeja.
Bauhinioita voidaan pitää huonekasveina.
Larry the Cable Guy

Larry the Cable Guy (oikea nimi Daniel Lawrence "Dan" Whitney, s. 17. helmikuuta 1963 Pawnee City, Nebraska) on yhdysvaltalainen koomikko ja näyttelijä. Larry the Cable Guy on kansanomainen jokamies, joka pukeutuu baseball-lippikseen ja puhuu paksulla etelävaltojen aksentilla.
Daniel Whitney aloitti stand up -koomikon uransa vielä oikealla nimellään vuonna 1986 ja siirtyi päätoimiseksi koomikoksi kaksi vuotta myöhemmin. Larry the Cable Guy -hahmon Whitney kehitti vuonna 1991, luopuen pian muista rooleistaan. Suureen suosioon hän nousi vuonna 2000 liityttyään "Blue Collar Comedy Tourille" kollegansa ja ystävänsä Jeff Foxworthyn kanssa. Larryn vuonna 2005 julkaisemaa komediaäänilevyä "The Right to Bare Arms" myytiin enemmän kuin yhtäkään komedialevyä Yhdysvalloissa 30 vuoteen.
Whitney asuu Orlandossa, Floridassa vaimonsa ja kahden lapsensa kanssa.
Sammaljäkälä

Sammaljäkälä ("Massalongia carnosa") on pieni lehtijäkälä Se kasvaa kivipinnalla melko avoimilla tai puolivarjoisilla kalliojyrkänteillä. Se elää usein sammalen joukossa. 
Sammaljäkälä on alle kolme senttimetriä korkea, liuskainen ja kasvaa ruusukkeina. Liuskat ovat alustanmyötäiset tai kohenevat, kapeat ja usein kärjestään levenevät. Sen yläpinta on harmaan- tai tummanruskea, mutta aurinkoisilla paikoilla voi olla punertavanruskea. 
Sammaljäkälä on levinnyt maailmassa sirkumpolaarisesti. Sitä löytyy paikoitellen koko Suomesta. Laji on silmälläpidettävä (NT).
Sammaljäkälässä ei esiinny jäkäläaineita eli sekundaarisiä aineenvaihduntatuotteita. Sammaljäkälän leväosakkaana toimii sinilevä (Nostoc).
Linaria hellenica

Linaria hellenica on yksivuotinen kannusruohojen sukuun kuuluva kasvilaji. Kasvi on kotoperäinen Kreikassa.
Ulkonäkö ja koko.
"Linaria hellenica" on yksivuotinen kasvi eli se kasvaa joka vuosi siemenestä. Kasvin siemenet ovat 0,5–0,75 millimetriä paksuja ja väriltään mustanharmaita. Kasvin lehdet ovat pitkänomaisia ja litteitä, ja kooltaan 15–37 × 1–2,5 mm. Kasvin kukinnossa on 10–20 kukkaa. Suojuslehdet ovat pitkänomaisia ja pituudeltaan 3–8,5 mm. Kukkaperän pituus kukassa on 4,5–6,5 mm ja hedelmän puolestaan 7–14 mm. Teriö on väriltään keltainen ja pituus on 14–15 mm. Kodan koko on 5–6 × 4–4,5 mm. Kota on muodoltaan pitkänomainen. "Linaria hellenica" -kasvin varret ovat noin 50 senttimetriä pitkiä ja pystyjä.
Levinneisyys.
"Linaria hellenica" on kotoperäinen laji Kreikan Peloponnesoksella sijaitsevalla Natura 2000 -verkostoon kuuluvalla alueella. Alue käsittää Elafónisoksen saaren sekä alueita vastapäiseltä mantereelta, Neápolin luoteispuolelta. Kasvin populaatiot ovat pienikokoisia ja haavoittuvaisia ihmistoiminnan, kuten esimerkiksi matkailun, maanviljelyn ja kaupungistumisen vuoksi.
Leopardinkurjenmiekka

Leopardinkurjenmiekka eli leopardikurjenmiekka eli leopardinkukka ("Iris domestica", syn. "Belamcanda chinensis") on kurjenmiekkakasveihin kuuluva kasvilaji, jota viljellään myös huonekasviksi. Laji esiintyy alkuperäisenä Itä-Aasiassa, Intiasta Kiinaan, Indokiinaan, Filippiineille, Koreaan ja Japaniin.
Kyynelhyasintti

Kyynelhyasintti ("Bellevalia paradoxa") on yksisirkkaiskasvilaji, joka kuuluu parsakasvien (Asparagaceae) heimon alaheimoon Scilloideae (entinen hyasinttikasvien heimo). Sitä käytetään huonekasvina.
Kyynelhyasintti kasvaa luonnonvaraisena Iranissa, Irakissa, Etelä-Kaukasiassa ja Turkissa.
Vahakurpitsa

Vahakurpitsa eli vahakurkku ("Benincasa hispida") on kurkkukasveihin (heimo Cucurbitaceae) kuuluva köynnöslaji, jota käytetään ravintokasvina.
Soikulat

Soikulat ("Bertolonia") on suku melastomakasvien heimossa (Melastomataceae). Soikuloita kasvatetaan huonekasveina. Suvun lajeja esiintyy lähinnä Etelä-Amerikassa.
Finlandia Uistin

Finlandia Uistin Oy on toinen suomalainen Kalkkisissa toiminut uistinvalmistaja, jonka liikeidea perustuu vaappuviin uistimiin. Samankaltainen liikeidea on Päijänteen kalastusta varten ollut myös Rapalalla. Finlandia Uistimen perustivat Hannu ja Kalevi Kangas vuonna 1963. Kokemusta uistinten teosta oli saatu Unto Saarisen Päijänne-uistimesta.
Vuosina 1963–1965 olivat Finlandia-Uistimen puu-uistimet Rapala-tyyppisiä eli balsa- tai kaarnarunkoisia, foliopäällysteisiä ja mustaselkäisiä. Vuonna 1966 luotiin pyrstöä vaaputtava Invincible (englantia, suomeksi "Voittamaton") ja samalla luotiin Nils Master -tuotemerkki pääasiassa vientiä varten. 
Nils Master Invincible oli aluksi tasapaksu uistin, kunnes Tenojoella Lapissa kalastanut Martti Pyymäki vuolemalla ohensi uistimen perän kapeammaksi, mikä tehosti lohenkalastusta. Kavennus siirtyi myös Finlandia Uistimen Nils Master -tuotantoon, jolloin Invincible sai lopullisen muotonsa. Malleja oli aluksi kuusi, sittemmin seitsemänä eri pituutena 44:n värisenä sekä syväuistimena, uppouistimena ja pintauistimena. Vuonna 2017 Invincible-malleja on 18 ja värejä pitkälti toista sataa.
Finlandia-Uistin osti 1978 ruotsalaisen 1940-luvulta peräisin olevan Tage Tysklindin Bete-uistinmerkin.
Tuotemerkkejä.
Puu-uistimet.
Invincible.
Puu-uistimet valmistetaan edelleen Suomessa käsityönä apassi- tai balsapuusta.
Papinkaurat

Papinkaurat ("Billbergia") on ananaskasvisuku (heimo "Bromeliaceae"), jonka lajeja käytetään huonekasveina. Suvun lajeja tavataan luonnonvaraisena lähinnä Keski- ja Etelä-Amerikassa.
Konnantattaret

Konnantattaret ("Bistorta") on kasvisuku tatarkasvien (Polygonaceae) heimossa. Suvun lajeja käytetään monivuotisina koristekasveina.
Sukuun on kuvattu monia lajeja, joita on sijoitettu myös toisiin tatarsukuihin, kuten kosteikkotattariin eli ukontattariin ("Persicaria") kuuluviksi. Lisäksi useiden lajien taksonominen sijainti on toistaiseksi epäselvä.
Virtaitusaniainen

Virtaitusaniainen eli bolbitis ("Bolbitis heteroclita") on saniaislaji, joka kuuluu heimoon Lomariopsidaceae. Sitä kasvatetaan akvaariokasvina.
Damien Brunner

Damien Brunner (s. 9. maaliskuuta 1986) on sveitsiläinen uransa lopettanut jääkiekkoilija. Brunner oli pelipaikaltaan laitahyökkääjä. Damien Brunnerin veli Adrian Brunner on myös jääkiekkoilija.
Ura.
Brunner on Klotenin kasvatti. Kaudella 2005–2006 hän kävi A-juniorivuosiensa jälkeen Sveitsin 1. Ligan EHC Winterthurissa. Seuraavalla kaudella Brunner teki NLA-debyyttinsä Klotenin paidassa. Hän jatkoi Klotenissa myös kaudella 2007–2008 ja pelasi 12 ottelua vielä seuraavallakin kaudella, kunnes siirtyi NLB:n Thurgaun kautta Zugiin, jossa teki loppukauden aikana 35 ottelussa 26 pistettä.
Kaudella 2009–2010 Brunner teki 47 ottelussa 58 pistettä ja sai kutsun myös MM-kisoihin, joissa hän pelasi Sveitsin paidassa seitsemän ottelua tehden viisi pistettä. Seuraava kausi ei ollut aivan yhtä hyvä (40 ottelussa 46 pistettä), mutta kaudella 2011–2012 hän voitti ensimmäisenä sveitsiläisenä 30 vuoteen oman maansa pääsarjan pistepörssin tehtyään 45 ottelussa 60 pistettä. Edellinen sveitsiläisvoittaja oli Guido Lindemann kaudella 1981–1982.
Brunner teki kesällä 2012 sopimuksen NHL-seura Detroit Red Wingsin kanssa. NHL:n työsulun takia hän kuitenkin palasi pelaamaan Zugiin. Työsulku päättyi tammikuussa 2013 ja Brunner teki lyhennetyllä NHL-kaudella 26 pistettä 44 runkosarjaottelussa sekä yhdeksän pistettä 14 pudotuspeliottelussa. Hän oli pudotuspeleissä Detroitin paras maalintekijä viidellä osumalla.
Syyskuussa 2013 Brunner solmi kaksivuotisen sopimuksen NHL-seura New Jersey Devilsin kanssa. Brunner teki 2014 vuoden joulukuussa sopimuksen Luganon kanssa, joka kattaa loppukauden ja seuraavat neljä kautta, koska New Jersey Devils lähetti Brunnerin NHL:ssä siirtolistalle, ja kukaan ei huolinut häntä.
Bjerken ravirata

Bjerken ravirata () on ravirata Norjan pääkaupungissa Oslossa. Se sijaitsee kaupungin pohjoisosassa Bjerkessä, joka on yksi Oslon hallinnollisista alueista.
Bjerke on maan suurin ravirata, joka on perustettu vuonna 1928. Radalla on lähes 120 kilpailupäivää vuosittain. Vakituinen kilpailupäivä on Suomen ja Ruotsin pääratojen tapaan keskiviikko. Lisäksi Bjerkessä järjestetään yli viidetkymmenet arkisin keskellä päivää juostavat ns. lounasravit, sekä 10 V75-kierrosta.
Merkittävin kilpailutapahtuma on vuosittain toukokuun toisena viikonloppuna järjestettävä kaksipäiväinen Oslo Grand Prix. Sunnuntaina juostava pääkilpailu on yksi Euroopan suurimmista ravikilpailusta. Kaksi muuta tärkeintä kilpailua ovat syyskuiset Derby ja Kriterium.
Bjerken raviradan yhteydessä sijaitsee vuonna 2003 avattu "Hestesportens Hus". Rakennuksessa ovat radan oman hallinnon lisäksi Norjan totopeliyhtiön "Norsk Rikstoton" ja raviurheilun keskusliiton "Det Norske Travselskapin" toimitilat sekä konferenssisali.
Lämminveristen rataennätys on ranskalaisen Kart de Baudrairie'n vuonna 2004 juoksema 11,3. Kylmäveristen ennätys on ruotsalaisen Järvsöfaksin nimissä samalta vuodelta, 20,4.
Bat Lash

Bat Lash (koko nimeltään Bartholomew "Bat" Aloysius Lash) on DC Comics -kustantamon sarjakuvissa esiintyvä pasifistinen revolverisankari ja uhkapeluri. Joe Orlandon, Carmine Infantinon, Sheldon Mayerin ja Sergio Aragonesin luoma westernhahmo esiintyi ensimmäisen kerran vuonna 1968 "Showcase"-sarjakuvalehden numerossa 76.
Hahmolla on ollut omia nimikkominisarjakuvia vuosina 1968 ja 2008.
Sarjakuvassa.
Bat Lash syntyi vuonna 1828 Lemuel ja Martha Lashille maalaistalossa Texasissa. Hänen äitinsä kasvatti Lashin kohteliaaksi ja älykkääksi pojaksi, kun taas hänen isänsä halusi pojan arvostavan fyysistä työtä. Kasvaessaan aikuiseksi Lash alkoi elämään pasifistista elämää, eikä perustanut väkivallasta. Lashin elämä sai kuitenkin ikävän käänteen vuonna 1847, kun korruptoituneet läänin virkamiehet huijasivat Lashin perhettä myymään viljelysmaansa Melvin Midasille. Midasin kätyrit polttivat Lashin talot, kun Bat auttoi perhettään pakenemaan suojaan ja lähtiessään sen jälkeen itse Midasin kätyrien perään. Hän yritti saada oikeutta kokemalle rikokselle, mutta epäonnistui vakuuttamaan korruptoituneen sheriffin. Lash ajautui riitaan sheriffin kanssa ja välien selvittely päätettiin kaksintaistolla apulaissheriffiä vastaan. Lash voitti kaksintaiston ja ajautui lainsuojattomaksi. Lash yritti palata takaisin pieneen mökkiin, jossa hänen perheensä oli suojassa. Paikalle saapuessa hän sai huomata mökin olevan tulessa ja vanhempansa kuolleen palossa. Lash keräsi eloon jääneet ystävänsä ja perheen jäsenet, vieden heidät turvaan luostariin. Sittemmin Lash asetti tavoitteekseen kostaa vanhempiensa kuoleman.
Lash jatkoi elämäänsä uhkapelurina ja vuonna 1857 ollessaan matkalla New Orleansiin siipiratasaluksella hän voitti pokeripelissä kyseisen osavaltion ilotalon asiakirjan. Lavender niminen nainen kuitenkin vei asiakirjan ja töinäisi Lashin Mississippin jokeen. Lash pääsi lopulta rantaan ja käveli New Orleansiin. Paikan päällä Lash etsi Lavenderin käsiinsä saadakseen asiakirjan takaisin. Samalla hän sai tietää, että ilotaloon oli piilotettu etelävaltion kultaa. Ilotalossa sattui kuitenkin yhteenotto, jonka myötä rakennus paloi maantasalle ja nyt sulannut kulta tuli kaikkien näkyville. Paikallinen laki kuitenkin takavarikoi palaneen ilotalon tontin.
Purasruohot

Purasruohot ("Borago") on kasvisuku, joka kuuluu lemmikkikasvien ("Boraginaceae") heimoon, jonka tyyppisuku se on. Suvussa on viisi lajia, jotka esiintyvät alkuperäisenä Välimeren alueella. Purasruohojen lajeja voidaan käyttää mauste- ja lääkekasveina (rohtopurasruoho) ja monivuotisina koristekasveina (kääpiöpurasruoho).